**קדמוניות - הנחיות למחברים**

כתב העת קדמוניות, כתב עת לעתיקות ארץ-ישראל וארצות המקרא הפונה הן לקהילה המדעית והן לקהל הרחב, מעוניין לקבל מאמרים המדווחים על חפירות או ממצאים מעניינים וכן מאמרים נושאיים המסכמים תופעות או מדווחים על מחקרים חדשים בנושאים בעלי עניין.

המאמרים צריכים להיות חדשניים, ולפנות לקהל מקצועי וחובב כאחד. המאמרים יעברו הערכת עמיתים, והמערכת אינה מתחייבת לקבל את כתבי היד המוצעים. המאמרים שיתקבלו יעברו עריכה.

במידת הצורך מומלץ לפנות לעורכים לפני ההגשה.

* מאמר טיפוסי יהיה באורך של 3000 - 6000 מילים, ועליו להיות מלווה בתמונות ואיורים (בין חמישה לעשרים). לכל איור יש להוסיף כיתוב ברור, ולציין את שם הצלמים או המאיירים. אם האיורים אינם של המחברים, עליהם לדאוג מראש לקבלת רשות לעשות בהם שימוש.
* על המאמרים לכלול רשימת ספרות של עד כ-20 פריטים. הרשימה תובא בסוף המאמר.
* המאמרים יכולים לכלול גם כ-10 - 20 הערות שוליים (להבאת הפניות חיוניות בלבד, ולא לדיון). ההפניות יובאו בשם מקוצר (למשל ברקאי תש"ס: 233; אדלשטיין, אוסישקין ודותן תשל"ב; Stern 2001: 100). בגוף המאמר אין לציין הפניות למקורות משניים.
* הרשימה הביבליוגרפית יכולה לכלול, במקרה הצורך, מקורות נוספים מעבר לאלו שצויינו בהערות (לדוגמאות לכתיבת הרשימה, ראו בהמשך).
* ניתן להגיש גם מאמרים קצרים (באורך עד 1,500 מילים) ודיווחים קצרים על תגליות חדשות (כ-500 מילים). המאמרים הקצרים יכללו כשלושה-ארבעה איורים, ורשימת ספרות של עד שמונה פריטים. הדיווחים יכללו איור או שניים, ובדרך כלל אינם אמורים להיות מלווים ברשימת ספרות.
* יש לציין את התואר והשיוך המוסדי המלא (למשל: ד"ר/ פרופ', החוג ל.. ע"ש....אוניברסיטת.../ מחוז ... רשות העתיקות) של כל מחבר.
* יש להימנע משימוש במונחים לועזיים, ובמידת האפשר לרשום אותם בעברית.
* בפעם הראשונה שמוזכר שם (של חוקר, וכדו') יש לציין את האות הראשונה של השם הפרטי.
* כשמצוינות שנה, מאה או אלף, יש להוסיף לפנה"ס או לספירה. מספר המאה יצויין באותיות (למשל המאה הי"ג) ומספר האלפים במילה (למשל האלף השני).
* יש להגיש את המאמרים כקובץ WORD, בפונט מקובל וברווח כפול או שורה וחצי. את האיורים יש לשלוח כקבצים נפרדים (בפורמט JPG או TIFF), באיכות ראויה לפרסום.
* על כל מאמר להיות מלווה בתרגום לאנגלית של שם המאמר ושמות המחברים, וכן בתקציר עברי ואנגלי (כ-100 -150 מילים) , ובשש מילות מפתח בעברית ובאנגלית. הדיווחים הקצרים פטורים מהתקצירים.
* דוגמאות לפריטים ביבליוגרפיים:

אדלשטיין, ג', ד' אוסישקין, וט' ודותן, תשל"ב, בית הקברות של תל עיטון. *קדמוניות* 15: 86 – 90.

בן-תור, א', תשע"ה, *חצור: מטרופולין כנענית ועיר ישראלית*, ירושלים.

ברקאי, ג', תש"ס, בתי הקברות של ירושלים בימי הבית הראשון. בתוך: ש' אחיטוב וע' מזר (עורכים), *ספר ירושלים, תקופת המקרא*, ירושלים, עמ' 270-233.

Liphschits, N. and G. Biger, 1991, Cedar of Lebanon (*Cedrus Libani*) in Israel during Antiquity, *Israel Exploration Journal* 41: 167 – 175.

Stern, E., 2001, *Archaeology of the Land of the Bible: The Assyrian, Babylonian and Persian Periods (732–332 B.C.E),* New York.

כאשר יש לפריט יותר משלשה מחברים, יש לציין בהערת השוליים את השם הראשון, ואז "ואחרים", אך ברשימה בסוף המאמר יש להביא את שמות כל המחברים (רק עד 20 מחברים, אפילו אם יש יותר).

כאשר מצוינים פריטים שחורגים מהתבנית שהוצגה בדוגמאות יש להשתדל להיצמד לקווים הכלליים בדוגמאות שפורטו ולספק את המידע הנדרש, והם יתוקנו בשלב העריכה.

את המאמרים יש לשלוח למערכת קדמוניות, לכתובת האימייל הבאה: Qadmoniot.ies@gmail.com (במידת הצורך ניתן לשלוח את האיורים דרך wetransfer.com או פלטפורמה דומה).

בכל שאלה ניתן לפנות לעורכים, ובכל הקשור לתהליך ההפקה ניתן לפנות למרכזת המערכת, רונה אבישר לואיס.

בברכה,

עורכי קדמוניות

אבי פאוסט ועדי ארליך